
Kjære ferske lærer!

Gratulerer med yrkesvalget, og velkommen til et unikt arbeidsfelt!

Hvorfor har du valgt skolen som arbeidsplass? Sannsynligvis er du en person som er glad i og interessert i andre mennesker, en som har gode fagkunnskaper innenfor ett eller flere fagfelt, og ikke minst er du en engasjert sjel som ikke er redd for å ta i et tak. Det er nettopp folk som deg skolen trenger!

Overgangen fra studier til arbeidsliv er spennende og utfordrende. Heldigvis har flere blitt mer oppmerksom på hvor stor denne overgangen kan oppleves å være i læreryrket. «Praksissjokk» er blitt et innarbeidet begrep i lærerutdanningene. I løpet av årene på universitet og høyskole får studentene høre om den voldsomme overgangen fra studier til arbeidsliv i skolen. De fleste er nok forberedt på at læreryrket er noe mer enn det en opplever gjennom praksisperioder og forelesninger.

Likevel har vi både sett og hørt at mange nyutdannete opplever overgangen som annerledes og større enn de hadde forestilt seg. De forteller om en voldsom arbeidsmengde, manglende oversikt over arbeidsoppgaver og om situasjoner med elever og foresatte der de føler de kommer til kort.

Dessverre opplever mange nye lærere mangelfull veiledning og oppfølging på sin nye arbeidsplass. Selv om stadig flere skoler formaliserer oppfølgingen av de nyansatte, er det likevel mange som føler at de må «plage» mer erfarne kolleger og be om råd. Det er ikke lett å være ny og føle at en belaster kolleger med sin egen uvitenhet. Mange nyutdannete føler seg overarbeidet, frustrerte og alene.

Målet med Håndbok for ferske lærere er å gi deg noen råd som kan gjøre det litt enklere for deg å være ny i læreryrket. Boka er skrevet på grunnlag av 30 års erfaring i skolen og tar utgangspunkt i egne opplevelser og erfaringer knyttet til læreryrkets mange og svært ulike arbeidsoppgaver. Innholdet er gjennomlevd; det du leser, er egne erfaringer fra klasserom og lærerværelse, på godt og vondt. Selv om fremstillingen av læreryrket tidvis er både personlig og subjektiv, er tanken at erfaringene som deles, er både gjenkjennelige og nyttige for andre.

Selvsagt kan ikke en liten bok som denne gi deg alle svar. Håndboka konsentrerer seg om noen temaer som er sentrale, og prøver på en kortfattet måte å gi deg både informasjon om arbeidsoppgaver og skolesystem, og ideer til løsninger på vanskelige situasjoner, uavhengig av fag og trinn. Enkelte deler og kapitler i boka er nøytrale og nokså deskriptive fremstillinger som kan være til praktisk hjelp. Andre er subjektive refleksjoner ment til ettertanke og diskusjon.

Selv om boka preges av lang erfaring med læreryrket, er innholdet på ingen måte en seiersparade over en årrekke med perfekt praksis. Opplevelser knyttet til opplegg som ikke fungerte, timer som gikk rett i vasken, og situasjoner som kunne vært håndtert langt bedre, er en del av grunnlaget for boka. Det er litt sånn vi lærere er skrudd sammen, for vi fortsetter som lærere og er enige om at denne jobben ville vi ikke byttet bort med noen annen, selv om vi nå og da føler oss som verdens dårligste lærere.

Du trenger ikke lese boka fra første til siste side. Bruk innholdsfortegnelsen og let deg frem til det du trenger informasjon om. Hvert kapittel kan fint leses isolert. Velger du likevel å lese boka fra perm til perm, vil du oppdage at enkelte poenger og emner blir gjentatt og behandlet i flere sammenhenger. Dette er ikke tilfeldig. Etter noen år i læreryrket vil du også se at i dette finmaskede nettverket av arbeidsoppgaver, fagspråk, plikter og rettigheter, henger alt sammen med alt.

IOP, MBU, LUS, LOS, BUP, halvårsplan, pedagogisk rapport … Skolens stammespråk kan være en utfordring for noen hver. Bakerst i boka er en ordliste der korte forklaringer av en rekke av de sentrale termene og forkortelsene er samlet. Bruk den.

Håndbok for ferske lærere ble første gang utgitt i 2013. Selv om skolen som arbeidsplass og institusjon ikke har endret seg dramatisk siden den gang, har innføringen av nye læreplaner med Kunnskapsløftet i 2020, den nye digitale skolehverdagen og nytt regelverk om elevenes skolemiljø likevel bidratt til merkbare endringer for både lærere og elever. Den nye digitale hverdagen og den såkalte mobbeparagrafen, opplæringslovens kapittel 9a, er to eksempler på det. I denne nyoverhalte og oppdaterte utgaven av Håndbok for ferske lærere har disse sentrale endringene i skolen fått sin plass.

Jeg håper du vil ha nytte og glede av boka, og at du finner deg til rette i din nye jobb. Lykke til!

*

Første utgave av Håndbok for ferske lærere hadde to forfattere. Savnet av min medforfatter og gode kollega Ruth Moe er stort. Denne gang er det jeg alene som står ansvarlig for boka. Takk til nye kolleger som har bidratt med fersklærer-fortellinger og gode råd: Synne Mannsåker Roald, Marte Ulfnes Skar, Marius Wangen, Marita Ellingsen og Tommy Søvik. Takk også til min tidligere elev Anders Kvammen, som har laget illustrasjonene.

Oslo, oktober 2023

Harald

